  Анжелика Тихонова корреспондент 27-тӥ инвожое Ува каргуртын пиналъёслэн гужем биатлонъя усьтэм ӵошатсконъёссы ортчизы. Ужрадэ Россиысь спортъя дано мастер, Олимпи шудонъёслэн эстафетаосын кык полэс чемпионказы Анна Богалий вуылӥз. Со сярысь ивортодэтъя «Удмуртия» агентстволэн корреспондентэзлы Ува ёрос администрациысь физкультурая но спортъя ёзэтлэн кивалтӥсез Иван Эшмаков вераз. Пиналъёс Уваысь шор стадионын бызьылӥзы но ыбылӥськизы. Ужрадэ Казаньысь, Набережные Челныысь, Чайковскысь, Ижкарысь, Глазкарысь, Можгаысь, Сьӧлта, Вавож, Сюмси, Ува ёросъёсысь 170 пала пинал спортсменъёс пыриськизы. Ӵошатсконъёсты Анна Богалий но учкиз. Со милемын стадионын вал быдэс нунал ӵоже. Со видеокамерае снимать карылӥз пиналъёсты. Награждение ортчытӥмы Иван Эшмаков, Ува ёрос администрациысь физкультурая но спортъя ёзэтлэн кивалтӥсезИван Эшмаковлэн верамезъя, Анна Богалий Увае 26-тӥ инвожое вуиз. Соку ик каргуртын Олимпи чемпионкаен пумиськон ортчытӥзы. Ми калыклы, пиналъёслы, анай-атайёссылы соин пумиськон администрациын актовой залын ортчытӥм. Кема вераськизы. Нырысь ик ми ортчытӥськом ар ӵоже «Кубок Надежды» нимаськись пиналъёслы соревнованиос. Огъя награждение ортчытӥськом. Отчы со пыриськиз. Собере пумиськон вал пиналъёсын гинэ. Солы юанъёс сётъязы. Со вераз кызьы-мар со бызьылӥз, кызьы-мар пиналъёс дасяськыны кулэ, кызьы асьсэзыз дасяны бызьылыны Иван Эшмаков, Ува ёрос администрациысь физкультурая но спортъя ёзэтлэн кивалтӥсез   Иван Эшмаковлэн кылъёсызъя, Уваын ёросысь пиналъёслы биатлонъя ӵошатсконъёс арлы быдэ ортчо. Озьы ик отчы бускель ёросъёсысь спортсменъёс но вуыло. Вераны кулэ, Уваысь биатлонистъёс пӧлын тодмо спортсменъёссы но вань ини. Со – Никита Лобастов. Пияш 2017-тӥ арын Брезно-Осрблье карын юниоръёс пӧлын Дуннелэн чемпионатаз ас чотаз ӵошатсконын 3-тӥ луиз но эстафетаын зарни медаль утӥз.  Тегъёс: Спорт Ува Биатлон Удмуртия вожвылъяськон  